**SLOVENSKO ˗ FRANCÚZSKE STRATEGICKÉ PARTNERSTVO**

**AKČNÝ PLÁN NA ROKY 2018 ˗ 2022**

Akčný plán na roky 2013 ˗ 2018 umožnil zásadné posilnenie strategického partnerstva medzi oboma štátmi. Politický dialóg sa zintenzívnil vďaka vzájomnej vôli prispieť k silnejšej európskej integrácii a  spoločnej multilaterálnej angažovanosti. Pozície oboch štátov sa zhodujú vo viacerých oblastiach rozhodujúcich pre budúcnosť Európskej únie, jej sociálnu dimenziu, posilnenie eura, vonkajšiu činnosť Európskej únie ako i európsku obranu.

Naše bilaterálne vzťahy sa zintenzívnili aj v hospodárskej oblasti: obchodná výmena za posledné roky vzrástla a v roku 2016 dosiahla rekordných 6,6 mld. eur.

Toto strategické partnerstvo posilňuje oba štáty a popritom prispieva k posilneniu schopnosti Európskej únie čeliť, v inkluzívnom duchu, výzvam a hrozbám našej doby. Sme odhodlaní naďalej pokračovať v úsilí utužovať vzťah medzi Slovenskou republikou a Francúzskou republikou, ktorý je stále bližší a vzájomne prospešný.

V období rokov 2018 ˗ 2022, ktoré sa začína 100. výročím vzniku Česko-Slovenska, Slovenská republika a Francúzska republika vyjadrujú svoj zámer pokračovať v angažovanom úsilí definovať nový akčný plán.

Slovenská republika a Francúzska republika si želajú rozvíjať vzájomnú spoluprácu predovšetkým v nasledovných oblastiach spoločného záujmu:

1. **Politické partnerstvo**

Uznávajúc spoločné hodnoty a základné záujmy si oba štáty želajú  smerovať k väčšej konvergencii svojich európskych postojov a spoločných iniciatív, a to v prospech oživenia európskej integrácie, v medzinárodných organizáciách a pri riešení aktuálnych regionálnych a globálnych výziev. Slovenská republika a Francúzska republika chcú najmä konštruktívne prispieť k jednote, súdržnosti a prehĺbeniu spolupráce v rámci Európskej únie. Budúce slovenské predsedníctvo Vyšehradskej skupiny a Organizácie pre bezpečnosť a spoluprácu v Európe, ako i francúzske predsedníctvo Rady Európskej únie v prvej polovici roku 2022, by mali byť príležitosťou k nadviazaniu novej spolupráce.

Na tento účel signatári vyjadrujú svoj zámer:

* pokračovať v bilaterálnom politickom dialógu, najmä pokiaľ ide o európske otázky, s dôrazom na rozvoj európskej obrany a bezpečnosti, posilnenie hospodárskej a menovej únie, dokončenie vnútorného trhu, sociálny pilier a otázky migrácie. S týmto cieľom budú organizované pravidelné pracovné návštevy ministrov a štátnych tajomníkov zodpovedných za európske záležitosti, vedúcich pracovníkov zodpovedných za koordináciu európskych záležitostí, ako aj ďalších ministrov podľa potreby;
* podporovať iniciatívy zamerané na organizovanie konzultácií s občanmi o budúcnosti Európskej únie, ktoré spájajú predstaviteľov politického sveta a občianskej spoločnosti;
* posilniť dialóg o politických a strategických otázkach týkajúcich sa budúcnosti Európskej únie s využitím regionálnych formátov podľa aktuálnej potreby (Slavkov + Francúzsko, V4 + Francúzsko);
* zintenzívniť spoločné výmeny postojov so štátmi západného Balkánu, Východného partnerstva a južného susedstva, vrátane otázok migrácie;
* pravidelne si vymieňať informácie o kandidatúrach a možnostiach vzájomnej podpory;
* posilniť medziparlamentný dialóg, najmä prostredníctvom recipročných návštev parlamentných skupín priateľstva;
* podporovať výmeny a stáže diplomatov a iných úradníkov vo verejných funkciách v oblastiach spoločného záujmu;
* zvýšiť kvalitu našich bilaterálnych vzťahov pri príležitosti pripomínania si konca Prvej svetovej vojny, storočnice vzniku Česko-Slovenska (2018), výročia úmrtia generála M. R. Štefánika (2019) a 140. výročia jeho narodenia (2020), spoločnej historickej pamäti našich národov;
* podporovať dialóg medzi slovenskými a francúzskymi miestnymi orgánmi, predovšetkým v otázke projektov spolupráce;
* zvýšiť účasť slovenských úradníkov na špecializovaných kurzoch francúzskeho jazyka v oblasti európskych a medzinárodných záležitostí v rámci programu Medzinárodnej organizácie frankofónie.

1. **Spolupráca v oblasti bezpečnostnej a obrannej politiky**

Slovenská republika a Francúzska republika sú odhodlané prehĺbiť spoluprácu v politickej a vojenskej oblasti, vrátane rozvíjania priemyselného rozmeru vzájomnej spolupráce. Strany  sa dohodli, že je potrebné rozvíjať spoluprácu v týchto oblastiach:

* udržiavanie pravidelného dialógu na rôznych úrovniach ministerstiev obrany;
* prehlbovanie spolupráce v oblasti európskej obrany najmä v kontexte nových iniciatív v rámci Spoločnej bezpečnostnej a obrannej politiky (SBOP), a to predovšetkým zabezpečením vykonávania projektov v rámci Stálej štruktúrovanej spolupráce (PESCO), ako i Európskeho obranného fondu (EDF), s cieľom posilniť strategickú autonómiu Únie a jej akcieschopnosť vo svete;
* rozvíjanie dialógu o aktuálnych otázkach týkajúcich sa obrany v rámci NATO, s dôrazom na posilňovanie kredibility a akcieschopnosti Aliancie;
* udržiavanie dialógu v oblasti krízových analýz ako aj o účasti na spoločných vojenských cvičeniach s cieľom podporiť konvergenciu našich operačných a strategických vojenských kultúr;
* posilňovanie vzájomnej spolupráce v oblasti zbrojenia prostredníctvom pravidelných výmen medzi našimi obstarávateľskými agentúrami a cez účinnejšiu spoluprácu obranných odvetví oboch štátov prostredníctvom významných projektov;
* pokračovanie vo výmenách s cieľom zlepšiť naše schopnosti v oblasti jadrovej, rádiologickej, biologickej a chemickej obrany (CBRN) a zneškodňovania výbušnín (C-IED);
* pravidelné vymieňanie si národných a medzinárodných prevádzkových skúseností v operáciách krízového manažmentu a podpora aktivít dvojstrannej spolupráce s cieľom možného spoločného nasadenia;
* pokračujúca spolupráca v oblasti vojenského vzdelávania a  prípravy;
* posilnenie spolupráce pri výučbe francúzskeho jazyka v slovenských ozbrojených silách;
* podpora pripomínania si našej vojenskej spolupráce v bojoch počas Prvej svetovej vojny  a v období vzniku československej armády, ktorých sté výročie budeme oslavovať v roku 2018, predovšetkým v súvislosti s osobnosťou generála M. R. Štefánika.

1. **Hospodárske partnerstvo a spolupráca v oblasti obchodu, pôdohospodárstva, priemyslu, inovácií a digitálnej ekonomiky**

Slovenská republika a Francúzska republika si želajú naďalej prehlbovať hospodárske vzťahy prostredníctvom podpory obchodu, pôdohospodárstva, investícií, inovácií a rozvoja digitálnej ekonomiky. S týmto cieľom zhodnotia aktuálnosť administratívnych dohôd medzi príslušnými ministerstvami. Budú sa snažiť:

* vytvoriť priaznivé podmienky na podporu investícií podľa možností s dôrazom na regióny so zvýšenou mierou nezamestnanosti a diskutovať o realizácii Investičného plánu pre Európu;
* pokračovať vo výmene obchodných kontaktov prostredníctvom exportných partnerov a organizovaním obchodných misií, okrúhlych stolov a seminárov;
* uskutočňovať spoločné opatrenia na boj proti faktorom ovplyvňujúcim kvalitu obchodných vzťahov (boj proti podvodom, korupcii, schránkovým spoločnostiam atď.);
* vytvoriť model užšej spolupráce v oblasti inovácií, digitalizácie, inteligentných miest a priemyslu budúcnosti;
* rozvíjať spoluprácu aj v sektore vinohradníctva a vinárstva v podobe výmeny informácií so zameraním na enologické postupy, využitie nových technológií a digitalizáciu;
* podporovať výmenu skúseností  v oblasti vývoja finančných nástrojov, ktoré prispejú k urýchleniu inovácií a podpore inovatívnych spoločností a start-upov;
* podporovať výmeny medzi inovatívnymi malými a strednými podnikmi, začínajúcimi podnikmi (start-up) a rastúcimi spoločnosťami s pridanou hodnotou (scale-up), ako aj medzi slovenskými a francúzskymi laboratóriami a výskumnými pracovníkmi;
* podporovať vznik a rozvoj francúzsko-slovenských sietí podnikateľov, bývalých študentov alebo krajanov v spolupráci s Francúzsko-slovenskou obchodnou komorou, poradcami pre zahraničný obchod, konzulátmi, asociáciami, atď.

1. **Spolupráca v oblasti životného prostredia, klímy a energetiky**

Slovenská republika a Francúzska republika opätovne potvrdzujú nevyhnutnosť podporovať ekologickú a energetickú transformáciu a rozvoj obehového hospodárstva. Na základe záväzkov prijatých v rámci Parížskej dohody o zmene klímy sa oba štáty budú usilovať:

* rozvíjať spoluprácu v rámci skupiny „Priatelia COP21“ a organizovať pravidelné výmeny v oblasti zmierňovania a prispôsobovania sa zmene klímy s cieľom realizácie spoločných projektov;
* podporiť prechod na nízkouhlíkové európske hospodárstvo, a to zvýšením ambícií európskeho rámca pre oblasť klímy do roku 2030 a prípravou dlhodobej nízkouhlíkovej stratégie Európskej únie v zmysle záväzkov a cieľov Parížskej dohody o zmene klímy;
* podporovať podnikateľské iniciatívy, vymieňať si skúsenosti a osvedčené postupy na úrovni verejnej správy a spolupracovať v oblasti odpadového hospodárstva a ochrany pôdy, vody a vzduchu;
* spolupracovať v oblasti trvalo udržateľného lesného hospodárstva, vrátane ochrany lesov a adaptácie lesov na zmenu klímy;
* organizovať vzájomné návštevy a vymieňať si skúsenosti s cieľom spoločne prispieť k rozvoju udržateľných a inteligentných miest, revitalizácii priemyselných regiónov, rozvoju veľkých komplexov a prevencii syndrómu „dezertifikácie“;

Posilňovanie energetickej bezpečnosti je našou spoločnou prioritou v perspektíve silnejšej a bezpečnejšej Európy. Vzhľadom na naše záväzky v oblasti prechodu na nízkouhlíkové hospodárstvo, zostáva jadrová energia základom energetického mixu oboch štátov. Z tohto dôvodu vyjadrujú zámer:

* pokračovať v spolupráci a výmene skúseností v oblasti jadrovej politiky, zvyšovania energetickej bezpečnosti a realizácie projektu Energetickej únie;
* aktívne spolupracovať v rámci Európskeho jadrového fóra, ktoré sa koná striedavo v Bratislave a v Prahe;
* presadzovať spoločné úsilie v oblasti civilného využívania jadrovej energie prostredníctvom podpory vedeckej spolupráce; najmä v súvislosti so štúdiom systémov 4. generácie, a predovšetkým štúdií zameraných na bezpečnosť a koncepciu novej technológie v rámci projektu ALLEGRO; a hlavne na výmenu skúseností v oblasti riadenia vyraďovania z prevádzky a nakladania s odpadom;
* presadzovať príťažlivosť jadrového sektora na akademickej úrovni podporou spolupráce v oblasti vysokoškolského a celoživotného vzdelávania pre študentov a mladých odborníkov v jadrovom sektore (inžinierov a technikov) a prostredníctvom realizácie výmenných programov pre študentov a učiteľov;
* pokračovať v spoločnom organizovaní tematických školiacich seminárov v spolupráci s partnermi z Českej republiky.

1. **Spolupráca v oblasti regionálneho rozvoja a cestovného ruchu**

Slovenská republika a Francúzska republika sa dohodli na podpore decentralizovanej spolupráce a cestovného ruchu. V tejto súvislosti sa zaväzujú:

* rozvíjať decentralizovanú spoluprácu medzi mestami a regiónmi, pričom sa spoliehajú najmä na partnerskú spoluprácu miest a spoločné projekty v oblasti mestského plánovania a inteligentných miest;
* rozvíjať francúzsko-slovenskú spoluprácu v oblasti cestovného ruchu prostredníctvom rozvoja vzájomného cestovného ruchu. Preskúmať možnosti priamych spojení, vrátane železničných, ako aj spoločných projektov v nových oblastiach (kongresový turizmus, kúpeľný a liečebný turizmus, trvalo udržateľný cestovný ruch);
* v najväčšej možnej miere využívať európsky nástroj cezhraničnej spolupráce (Interreg) a vytvoriť vhodnú platformu pre miestne orgány v oboch štátoch na rozvoj projektov v oblasti cestovného ruchu a regionálneho rozvoja.

1. **Spolupráca v oblasti spravodlivosti, vnútorných vecí a verejnej správy**

Slovenská republika a Francúzska republika sú odhodlané posilniť svoju operatívnu spoluprácu v oblasti civilnej ochrany, spravodlivosti, ochrany vonkajších hraníc a boja proti nelegálnemu prisťahovalectvu a terorizmu. Na dosiahnutie tohto cieľa je žiaduce:

* spolupracovať pri školení sudcov a prokurátorov; posilniť najmä spoluprácu medzi Justičnou akadémiou Slovenskej republiky a Národnou školou francúzskeho súdnictva, ako aj medzi Francúzskou ústavnou radou a Ústavným súdom Slovenskej republiky;
* podporiť vytvorenie európskej jednotky civilnej ochrany s cieľom posilniť európsky mechanizmus civilnej ochrany. V tejto súvislosti uzatvoriť dohodu o spolupráci medzi Slovenskou republikou a Francúzskou republikou v oblasti civilnej ochrany pre prevenciu a riešenie núdzových situácií;
* spoločne bojovať proti všetkým formám terorizmu a zintenzívniť spoluprácu prostredníctvom pravidelných konzultácií zástupcov ministerstiev vnútra oboch štátov;
* podporovať aktívnu spoluprácu v rámci Európskej prokuratúry;
* zintenzívniť dialóg v otázkach migrácie, a to aj v súvislosti s prípravou reformy spoločného európskeho azylového systému. Strany vyjadrujú najmä ochotu realizovať výmenu expertov medzi Úradom pre ochranu utečencov a osôb bez štátnej príslušnosti Francúzskej republiky a Migračným úradom Ministerstva vnútra Slovenskej republiky;
* podporovať zachovanie integrity schengenského priestoru prostredníctvom systematických kontrol na vonkajších hraniciach a posilňovaním boja proti nelegálnej migrácii. Tiež potvrdzujú vôľu realizovať výmeny špecialistov Úradu hraničnej a cudzineckej polície Ministerstva vnútra Slovenskej republiky a Generálneho riaditeľstva hraničnej polície Ministerstva vnútra Francúzskej republiky;
* zintenzívniť spoluprácu medzi Ministerstvom spravodlivosti Slovenskej republiky a Ministerstvom spravodlivosti Francúzskej republiky vo forme programu technickej spolupráce v oblasti spravodlivosti, ktorý by mohol viesť k uzatvoreniu dvojstrannej dohody a vytvoreniu spoločnej pracovnej skupiny.

1. **Spolupráca v kultúrnej, vzdelávacej, jazykovej, akademickej a vedeckej oblasti**

Oba štáty sú otvorené bilaterálnej spolupráci založenej na kultúre a vedomostiach, ktoré sú tmelom európskeho projektu, spoliehajúc sa na svoje kultúrne inštitúty a partnerstvo so všetkými inštitucionálnymi aktérmi a občianskou spoločnosťou. V tomto duchu budú Slovenská republika a Francúzska republika naďalej prehlbovať kultúrnu spoluprácu prostredníctvom realizácie mnohých projektov. V tom istom duchu chcú Slovenská republika a Francúzska republika zintenzívniť spoluprácu v oblasti vzdelávania, jazyka a v akademickej a vedeckej oblasti. Na tento účel obnovia administratívne dohody v oblasti školstva, jazykového vzdelávania, univerzitnej a vedeckej spolupráce medzi príslušnými ministerstvami. Oba štáty predovšetkým vyjadrujú svoju vôľu:

v rámci kultúrnej spolupráce

* podporovať výmeny názorov v rámci diskusií o spoločenských a európskych témach spájaním autorov, intelektuálov, akademických pracovníkov, výskumníkov, novinárov, inštitucionálnych aktérov a zástupcov občianskej spoločnosti;
* udržiavať a rozvíjať prítomnosť slovenských a francúzskych kultúrnych aktérov na podujatiach v oblasti hudby a divadelného umenia v oboch štátoch;
* podporovať výstavné projekty rôznych typov inštitúcií (národných múzeí, galérií, kultúrnych centier, atď.);
* podporovať audiovizuálnu spoluprácu pomocou filmových a fotografických festivalov, ako aj kinematografických koprodukcií;
* zintenzívniť výmenu skúseností medzi verejnoprávnymi médiami;
* podporovať výmeny a účasť slovenských umelcov a spisovateľov vo Francúzsku a francúzskych umelcov a spisovateľov na Slovensku v rámci podujatí a významných festivalov v rôznych oblastiach - divadlo, hudba, vizuálne umenie a literatúra;
* spolupracovať na propagovaní spoločných dejín, dedičstva, demokracie, mieru a ľudských práv medzi mladými ľuďmi, a to najmä v súvislosti so spomienkovými projektmi  zameranými na Prvú svetovú vojnu, a predovšetkým s tými, ktoré sa týkajú 100. výročia vzniku Česko-Slovenska (2018), 100. výročia úmrtia generála M. R. Štefánika (2019) a 140. výročia jeho narodenia (2020).

v rámci jazykovej a vzdelávacej spolupráce

* posilniť výmeny medzi školami a mobilitu študentov stredných škôl oboch štátov na základe modelového programu "Jeden rok vo Francúzsku", ktorý umožňuje študentom absolvovať polovicu školského roka alebo celý školský rok v druhom štáte;
* podporovať šírenie slovenského jazyka vo Francúzsku a francúzskeho jazyka na Slovensku;
* podporiť rozvoj francúzsko-slovenskej školy *Ecole française Internationale* v Bratislave a jej nedávno vytvorenej strednej školy;
* presadzovať certifikáciu francúzskeho jazyka na Slovensku, a to najmä prostredníctvom skúšky DELF na úrovni škôl, s cieľom presného overenia jazykovej úrovne študentov.

v rámci akademickej a vedeckej spolupráce

* podporovať bilaterálne výskumné projekty v rámci partnerstva Hubert Curien (PHC) Štefánik a povzbudiť zainteresované francúzsko-slovenské tímy v rozširovaní ich spolupráce s tímami z iných štátov  regiónu, s cieľom rozvíjať multilaterálne partnerstvá potrebné na zapojenie sa do výziev európskych projektov typu „Horizont 2020“;
* každé dva roky usporiadať súťaž, v ktorej bude odmenený najlepší francúzsko-slovenský výskumný projekt  v rámci partnerstva PHC Štefánik vyhodnotený na základe jeho dopadu na verejnosť, vedeckú komunitu a médiá;
* prispievať k rozvoju francúzsko-slovenského univerzitného inštitútu – IUFS, ktorý zastrešuje univerzitnú spoluprácu medzi oboma štátmi predovšetkým v oblasti udeľovania dvojitých diplomov;
* spolupracovať a vymieňať si skúsenosti v oblasti zavádzania profesionálne orientovaných študijných programov 1. a 2. stupňa vysokoškolského štúdia  v Slovenskej republike;
* podporovať výmeny študentov, učiteľov a výskumných pracovníkov medzi Slovenskom a Francúzskom v rámci spoločných projektov: dvojité diplomy, výskumné projekty, semestrálne štúdium, atď.;
* udržiavať príslušné lektoráty na vysokých školách s cieľom podporovať vzdelávacie a kultúrne výmeny medzi oboma štátmi;
* vytvárať prepojenia medzi rôznymi aktérmi a výskumnými pracovníkmi v oblasti inovácií, ako sú napríklad FabLab Slovensko a jeho francúzski partneri, začínajúce slovenské a francúzske podniky (start-upy) a priemyselné odvetvia založené na Slovensku, za účelom podpory synergie v aplikovanom výskume a transfere technológií, najmä v oblasti automatizácie, robotiky, umelej inteligencie a inteligentných miest.

1. **Pracovný program a harmonogram** tohto akčného plánu možno v prípade potreby každoročne špecifikovať.

V .................. 2018 v dvoch vyhotoveniach, každé v slovenskom a francúzskom jazyku.

Za Slovenskú republiku: Za Francúzsku republiku: